КРУГЛЫ СТОЛ
Супраць правапарушэнняў сіламі ўлады і святароў
За “круглым сталом” у райвыканкаме 3 чэрвеня вялася гутарка аб узаемадзеянні мясцовых выканаўчых органаў з рэлігійнымі арганізацыямі па прафілактыцы злачынстваў і правапарушэнняў. Удзел у сустрэчы прынялі намеснік старшыні райвыканкама Валянціна Рандарэвіч, пракурор раёна Сяргей Куратнік, благачынны Докшыцкай акругі, протаіерэй Георгій Мялешка, дэкан Докшыцкага дэканата Раман Мурзіч, святары прыходаў храмаў, кіраўнікі і прадстаўнікі аддзела адукацыі спорту і турызму, упраўлення па працы, занятасці і сацыяльнай абароне, аддзела ідэалагічнай работы, культуры і па справах моладзі райвыканкама, дзіцячай бібліятэкі, райкама ГА “БРСМ”, рэдакцыі.
Знаёмячы прысутных са станам злачыннасці і правапарушэнняў, Сяргей Куратнік адзначыў:
– Агульная тэндэнцыя ў раёне адносна злачынстваў і правапарушэнняў станоўчая. З невялікімі адхіленнямі яна захоўваецца на працягу пяці-сямі апошніх гадоў. Калі звярнуцца да статыстыкі, то ў мінулым годзе на 13,3 працэнта зменшылася колькасць злачыннастваў. Асноўныя з іх – гэта крадзяжы маёмасці ўсіх формаў уласнасці. Зніжаецца колькасць цяжкіх злачынстваў, і правапарушэнняў у якіх вінаваты непаўналетнія. Між тым ёсць і праблемныя моманты, напрыклад, паказчык колькасці злачынстваў на 10 тысяч насельніцтва. З году ў год ён змяншаецца, але пакуль дастаткова высокі. Асноўная прычына, якая цягне за сабой парушэнне закону – гэта п’янства, бо каля 70 працэнтаў злачынстваў здзяйсняецца людзьмі ў стане алкагольнага ап’янення.
На пачатак года ў раёне налічваліся 4694 дзіцяці ва ўзросце да 18 гадоў. Большасць з іх маюць належныя ўмовы для жыцця і развіцця. Пра тую работу, якая праводзіцца з праблемнымі сем’ямі, а таксама мерапрыемствах, што дапамагаюць рэалізаваць Дэкрэт №18, гаварыла галоўны спецыяліст аддзела адукацыі, спорту і турызму райвыканкама Ганна Раманенкава. Начальнік гэтага аддзела Дзмітрый Парцянка расказаў пра тое, як будуць арганізаваны аздараўленне і занятасць дзяцей гэтым летам. Якім чынам установы культуры будуць займаць вольны час падлеткаў і ўсяго насельніцтва, расказвала дырэктар Цэнтра традыцыйнай культуры і народнай творчасці Святлана Вялічка.
У ходзе дыскусій былі зроблены высновы, што прафілактыка правапарушэнняў залежыць не толькі ад арганізацыі афіцыйных мерапрыемстваў і вольнага часу насельніцтва, але і ад яго духоўнага стану.
Георгій Мялешка гаварыў пра тое, што часта да царквы ў людзей насцярожаныя адносіны. Толькі нішто так не яднае сям’ю, як сумесны паход на службу хаця б у нядзелю. Пасля гэтага ў доме наўрад ці ўзнікне сварка, непаразуменне. Жыццё трэба будаваць згодна з сумленнем, а сумленне – гэта голас Бога. Не кожнага чалавека можна напужаць артыкуламі і пакараннямі, трэба шукаць і іншыя падыходы. У ліпені будзе праходзіць свята Пятра і Фяўронні, праваслаўных заступнікаў шлюбу і сям’і. Гэта – добрая традыцыя, калі свята можна праводзіць разам, калі дзеці бачаць адзінства сям’і.
Раман Мурзіч лічыць, што прысутнасць святара ў школе і правядзенне заняткаў па духоўным выхаванні – гэта стаўленне сумлення чалавека. І такія прыклады ў нашым раёне ёсць. Даводзілася святару працаваць і з праблемнымі дзецьмі, што за невялікі тэрмін давала свой вынік. Трэба думаць і пра тое, як выхоўваць у моладзі адмоўныя адносіны да алкаголю. Добра паўплываць могуць супольныя лагеры, сустрэчы моладзі і духавенства.
Падчас абмеркавання была прынята слушная прапанова дасылаць святарам спісы праблемных сем’яў, каб яны ведалі іх і рабілі пэўныя крокі да выпраўлення становішча шляхам уздзеяння сілы духоўнай парады і слова.
Айцец Віктар Гмір лічыць, што выхоўваць моладзь неабходна ў накірунку патрыятызму і памяці пра гістарычныя падзеі. Трэба запрашаць маладых людзей да ўдзелу ў добраўпарадкаванні воінскіх пахаванняў, у тым ліку і часоў першай сусветнай вайны, якія знаходзяцца ў непрыглядным стане.
Была падтрымана таксама прапанова, калі ў некаторых выпадках варта ісці, як кажуць, ад адваротнага. Напрыклад, ізноў аднавіць практыку арганізацыі экскурсій для праблемных падлеткаў у месцы пазбаўлення волі. Гэты псіхалагічны прыём па словах сведкаў такіх мерапрыемстваў вельмі моцна дзейнічае на многіх падлеткаў.
Па выніках круглага стала быў зацверджаны план мерапрыемстваў з улікам прапаноў, якія паступілі.
Наталля НАВІЦКАЯ.